EFF woedend ná Mashaba kleinhandelaar vastrekHerman Mashaba (Foto: ANA) Die EFF het Dinsdag hul misnoeë uitgespreek nadat Herman Mashaba, burgemeester van Johannesburg, Maandag op Twitter aangekondig het dat hy ’n kleinhandelaar wat ’n trollie vol geslagte beeskoppe in die middestad gestoot het, op die plek in hegtenis geneem het. “Dit is ondenkbaar dat ’n voormalige kleinhandelaar [Mashaba], wat al op verskeie geleenthede vertel het dat hy self in moeilike omstandighede deur ’n huishulp grootgemaak is, sulke rassistiese standpunte inneem en swartmense as onbeskaafd en draers van dodelike siektes beskryf,” het Musa Novela, EFF-voorsitter in Johannesburg, gesê. Volgens Novela is die EFF in Johannesburg teleurgesteld oor die burgemeester se afsydige houding teenoor kleinhandelaars wat in die middestad handel dryf. “Die EFF veroordeel die ​​inhegtenisneming van kleinhandelaars ten sterkste,” het Novela gesê. Mashaba het hom Dinsdag op Twitter verdedig deur middel van ’n opvolgtwiet wat lui dat hy ten gunste is van kleinhandelaars in Johannesburg. Hy dra egter ook die gesondheid van Johannesburgse inwoners op die hart. “Gesondheidsinspekteurs werk nou saam met kleinhandelaars in die middestad om hulle te ondersteun maar terselfdertyd om die riglyne van omgewingsgesondheid te volg terwyl hulle werk om ’n inkomste te verdien,” het Mashaba Dinsdag getwiet. Dié EFF se ontstoke reaksie volg nadat Mashaba se aanvanklike twiet gelui het dat hy “self hierdie onwettige daad in ons stad gestop het. Hoe kan ons vleishandel op hierdie manier toelaat? Ek wag vir die (polisiehoof) om te kom voordat onbekende siektes in ons stad uitbreek.” Mashaba het sy optrede verdedig deur te sê dat hy gelei is deur wetgewing oor die hantering van vleisprodukte, soos vervat in die Wet op Vleisveiligheid. “Ek is bygestaan ​​deur die hoof van polisie, asook ander JMPD-beamptes.” Hy het later bygevoeg dat die handelaar die bepalings oortree het wat stipuleer hoe rou vleis gestoor en vervoer behoort te word. “Die handelaar het nie voldoen aan die wetgewende vereistes nie, aangesien die koppe aan kontaminasie blootgestel is.” Die EFF is egter van mening dat die burgemeester daarop sinspeel dat die kleinhandelaar ’n moontlike draer van dodelike siektes is. “In sy opvolgtwiets verbind hy in ’n absurde logika hierdie handelaar met ’n Ebola-uitbreek in Wes-Afrika,” het Novela verduidelik. “Die EFF wil graag die burgemeester se oningeligte sienings oor die verband tussen Afrika-handel en siektes veroordeel. Ons vermoed hierdie oningeligtheid is nie van hom afkomstig nie, maar op hom afgedwing deur ’n klomp met wit denkwyses wat in sy diens is,” het Nova gesê. Die EFF het daarop aangedring dat Mashaba sy opmerking terugtrek en aan informele handelaars in die stad om verskoning vra. Mashaba het met verwysing na klein-en straathandelaars in sy mees onlangse twiet oor die saak gesê hy en die Stad Johannesburg sal hulle beywer om klein asook mediumgrootte ondernemings te help om hul besigheid te ontwikkel en op hul beurt werk te skep.